Benedicte Scheel

Benedicte Theodora Scheel (født 11. september 1851 i Fredrikstad, død 20. desember 1929 eller 1931) var en norsk maler.

 Bakgrunn 
Benedicte Scheel var datter av kommandant på Oscarsborg festning, senere tollkasserer i Fredrikstad, oberstløytnant Henrik Sigvard Scheel (1806–1891) og Karen Rosenberg Vogt (1819–1855). Moren var datter av juristen og embetsmannen Jørgen Herman Vogt som blant annet var Norges «statsminister» fra november 1827 til juli 1828. Moren døde i 1855 i Kristiania, og tapet av moren preget naturlig nok Benedictes oppvekst. Faren giftet seg igjen med Marie Louise (født 1817) og de bodde i Toldbodgaten 37 Faren giftet seg på nytt i 1860 med morens sju år yngre søster Marie Louise Vogt. 

 Kunstutdannelsen 
Benedicte gikk på malerskolen til Knud Bergslien (1827–1908) fra 1873 til 1876. I likhet med Asta Nørregaard (1853–1933), Hanna Lund (1849–1923), Andrea Gram (1853–1927) og Ida Wedel Jarlsberg (1855–1929) studerte hun deretter hos Eilif Peterssen i München fra 1876 til 1877 og hos Karl Gussow i Berlin fra 1877 til 1879. I Berlin bodde hun sammen med malerkollegaen Ragnhild Beichmann.

 Kunstnerisk virke 
Etter oppholdet i Berlin vendte Benedicte Scheel tilbake til Kristiania der hun bodde hjemme hos faren.

Hennes portrett av slektningen Johanne Meyer fra 1882 tilhører i dag Oslo Bymuseum. 

Hun debuterte på Høstutstillingen i 1883 med verket «Vær Saa God», men livnærte seg kanskje mest på portretter frem til 1890. I likhet med andre, samtidige kvinnelige kunstnere stilte hun ut i kunstforeninger for å bli kjent som portrettmaler, og derved motta bestillinger på portretter for borgerskapet. Et kvinneportrett fra 1886 ble innkjøpt av Elverum Kunstgalleri. Et annet arbeid ble innkjøpt av Bergens kunstforening,  og to malerier ble innkjøpt av Kristiania kunstforening. Hennes portrett av oldefaren Hans Jacob Scheel (1714–1774) henger i Oslo Militære Samfund. 

Hun konsentrerte seg senere om stilleben og – i likhet med Olga Seeberg (1859–1943) og Helene Gustava Gundersen (1858–1934) – blomstermalerier, frem til hun la den kunstneriske virksomheten på hyllen i 1900.Kvinneliv, kunstnerliv. Kvinnelige malere før 1900 av Anne Wichstrøm på Gyldendal i 1997. 

På sine eldre dager bodde hun på pensjonat i Oslo frem til hun døde i 1931.

Et kvinneportrett malt av Benedicte Scheel i 1878, var i juni 2024 til salgs på Blomqvists nettauksjon, med verdivurdering 3.000–4.000 kroner. Tilslagsprisen ble på 28.000 kroner.

 Se også 
 Benedicte Scheel, Norsk kunstnerleksikon (Store Norske Leksikon)
 Scheel (slekt). Diplomaten Arne Scheel og legen Olaf Scheel var hennes brorsønner. 

 Referanser 

Kategori:Norske malere
Kategori:Portrettmalere
Kategori:Personer fra Fredrikstad kommune